पूजनीय गुरुजी का जन्म 19 फरवरी 1906 को नागपुर में हुआ। उनके पिता का नाम श्री सदाशिव बालकृष्ण गोलवलकर तथा माता का नाम लक्ष्मीबाई था। गुरुजी बाल्यकाल से ही विलक्षण प्रतिभा के धनी थे। उन्होंने 1922 ई. में चन्द्रपुर से मैट्रिक और 1924 में नागपुर के ईसाई मिशन के द्वारा संचालित हिस्लाप काॅलेज से इंटरसाईंस की परीक्षा प्रथम श्रेणी में उत्तीर्ण की। 1926 में बी.एस.सी. और 1929 में प्राणिशास्त्र में प्रथम श्रेणी में एम.एस.सी. की परीक्षाएँ उत्तीर्ण कीं। काशी हिन्दू विश्वविद्यालय में ही वे प्राणिशास्त्र के प्राध्यापक के पद पर नियुक्त हो गए। काशी में गुरुजी का निवास सात वर्ष तक रहा। विद्यार्थी उन्हें स्नेह और आदरवश ‘गुरुजी’ कहकर पुकारते थे। कालांतर में यही उपनाम लोक प्रसिद्ध हुआ।